b'\n_START_ARTICLE_\nBartholomeus Spranger\n_START_PARAGRAPH_\nBartolom\xc4\x97jus Sprangeris (ol. Bartholomeus Spranger, vok. Bartholom\xc3\xa4us Spranger, 1546 m. kovo 21 d., Antverpenas \xe2\x80\x93 1611 m. rugpj\xc5\xabtis, Praha) \xe2\x80\x93 XVI a. flamand\xc5\xb3 tapytojas ir grafikas. \xc5\xa0iaur\xc4\x97s manierizmo atstovas. Jo tapybos darbams b\xc5\xabdingas nuog\xc5\xb3 fig\xc5\xabr\xc5\xb3 sud\xc4\x97tingomis pozomis vaizdavimas. Paveikslai da\xc5\xbeniausiai alegoriniai, antikiniais motyvais. Lietuvos dail\xc4\x97s muziejaus rinkiniuose yra jo paveikslas \xe2\x80\x9e\xc5\xa0v. Ur\xc5\xa1ul\xc4\x97 su kankin\xc4\x97mis\xe2\x80\x9c (nuolatin\xc4\x97je ekspozicijoje Radvil\xc5\xb3 r\xc5\xabmuose).\n_START_SECTION_\nBiografija\n_START_PARAGRAPH_\nBartolom\xc4\x97jus Sprangeris gim\xc4\x97 1546 m. kovo 21 d., Antverpene. I\xc5\xa1 prad\xc5\xbei\xc5\xb3 mok\xc4\x97si pas Antverpeno dailininkus Jan Mandijn (1557-1559) ir Cornelis van Dalem (1560-1564). Po to trumpai dirbo Pary\xc5\xbeiuje ir Lione. Pary\xc5\xbeiuje dirbo su Francesco Primaticcio ir Niccolo dell\xe2\x80\x99Abbate. 1565 m. atvyko \xc4\xaf Italij\xc4\x85. Dirbo Parmos S. Maria della Steccata ba\xc5\xbeny\xc4\x8dioje, kur jo stilius buvo lemiamai paveiktas Antonio da Correggio ir Parmigianino k\xc5\xabrybos. 1566 m. apsistojo Romoje, buvo Taddeo Zuccari pagalbininku. J\xc4\xaf protegavo Giulio Clovio. 1567 m. Sprangeris jau gaudavo u\xc5\xbesakym\xc5\xb3 i\xc5\xa1 kardinolo Alessandro Farnese. 1570 m. popie\xc5\xbeius Pijus V-asis pri\xc4\x97m\xc4\x97 j\xc4\xaf \xc4\xaf Vatikano dailininkus. 1575 m. \xc5\xa0v. Romos imperatorius Maksimilijonas II-asis i\xc5\xa1sikviet\xc4\x97 Spranger\xc4\xaf \xc4\xaf Vien\xc4\x85. V\xc4\x97liau dailininkas persikraust\xc4\x97 \xc4\xaf Maksimilijono \xc4\xafp\xc4\x97dinio imperatoriaus Rudolfo II-ojo dvar\xc4\x85 Prahoje, kur buvo paskirtas oficialiu dvaro dailininku 1581 m. _NEWLINE_Imperatorius labai m\xc4\x97go Sprangerio k\xc5\xabryba. Sakoma, kad dailininko dirbtuv\xc4\x97s buvo visai netoli Rudolfo II-ojo apartament\xc5\xb3. Sprangeris tapo viena dvaro \xc4\xaf\xc5\xbeymybi\xc5\xb3. Prahoje 1582 m. buvo apvesdintas su i\xc5\xa1 pasiturin\xc4\x8dios gimin\xc4\x97s kilusia Christina Muller. Aegidius Sadeler ir Hendrik Goltzius gravi\xc5\xabros pagal Sprangerio paveikslus i\xc5\xa1populiarino dailinink\xc4\x85 Europoje. 1602 m. jis lank\xc4\x97si Nyderlanduose. Jo v\xc4\x97lyvojo manierizmo \xc4\xaftaka pasirei\xc5\xa1k\xc4\x97 Harlemo ir Utrechto dailinink\xc5\xb3 k\xc5\xabryboje. Sprangeris mir\xc4\x97 1611 m. rugpj\xc5\xabt\xc4\xaf Prahoje tuometin\xc4\x97s politin\xc4\x97s ir kar\xc5\xb3 suirut\xc4\x97s metu. Did\xc5\xbeiausia Sprangerio darb\xc5\xb3 kolekcija sukaupta Vienos Meno istorijos muziejuje.'